Durs Ballett han i au vyyli unvergässligi Uffierige gnosse will i ha derfe tailnää, wo mi s Härz vo Baasel hän lo entdegge, der Minschterblatz. Wie wenns geschter gsii wäär waiss i no, dass ych mit vyylen andere mit Häärz und Seel d Auguschtyynergass duruff und am Minschter  verbyy gloffe bi, als Flichtling, mit verlumpte Glaider und emene ergryffend druurige Gsicht, es isch Grieg gsi und d Jeanne d'Arc het voor em Minschter mit em Keenig gschwätzt. Bi der Kreenig vom Keenig simmer jubilierendi Zueschauer und vor Fraid danzendi Binggis gsii. Iibrigens hän d Schauspiiler amene scheenen Oobe en unbiliebte Koleeg bim Griegsgfächt in Pisooni-Brunne gschupft. Hoppla! Wäär isch das gsi?! Was dää nassi Grieger in der Garderooben in aim vo de alt-eerwirdige Hyyser am Minschterplatz  uusegloo het isch kai Baaseldytsch gsi, aber me ka au uff "Schriftdeutsch" lut und dyttlig briele.